Document ID: /roh_data/filtered/fineweb-2-filterrobots_roh.jsonl.gz/67706

Aur da betun
Schi’ins conguala la cifra da las abitaziuns libras alura ha quest dumber sa reducì en ils ultims onns. Da l’onn 2020 hai anc dà 250 abitaziuns disponiblas a Cuira, da l’onn 2021 eran quai anc 60 e l’onn passà mo anc 40 abitaziuns. Tenor la docenta ed economa a la Scola auta spezialisada dal Grischun FHGR, Christine Seidler valiteschan suandants puncts il martgà d’abitaziuns:
- Il svilup da la populaziun che cuntegna la vegliadetgna, la scolaziun e la paja che la glieud ha che vegn a star a Cuira.
- Ils pretschs per prender a fit abitaziuns.
- Quant che vegn bajegià ed investì.
La docenta discurra adina puspè d’aur da betun, cun quai manegia ella la valur che las immobiglias han. Ellas èn ina segira valur per investir, ed uschia vegn tenor ella per la gronda part bajegià per investir raps e betg per cuvrir la dumonda d’abitaziuns.
460 abitaziuns novas duain calmar il martgà
La cussegliera da citad Sandra Maissen è conscienta ch'i dat paucas abitaziuns. Dentant è ella optimistica ch’il martgà d’abitaziuns sa remettia puspè cura che tut las 463 abitaziuns ch'èn en construcziun èn prontas per dar a fit. Il motiv ch'i dat uschè paucas abitaziuns disponiblas è, che blera glieud vegn a star a Cuira. Tenor la cussegliera grazia a l’attractivitad da la chapitala dal Grischun.
Il martgà d’abitaziuns sa cumporta sco in moviment d’ina unda e per il mument essan nus en ina foppa.
Ins dovra in pèr extras
L'extra da Marco Deplazes era in document en pli ch'el ha inoltrà tar sia annunzia per abitaziuns. Là ha el sa preschentà sco en in curs da vita. Ed uschia ha el survegnì l’abitaziun da duas stanzas e mez ch'ha plaschì ad el. Quai suenter ch'il giuven da Surrein ha guardà tschintg ed è s'annunzià per set abitaziuns. En questas ch'el è ì a guardar, hai adina gì ina massa persunas ch'eran interessadas, ed uschia ha el stuì esser spert. Tar sia abitaziun ch’el ha alura survegnì ha Marco Deplazes inoltrà ils documents 15 minutas suenter che la visita ha cumenzà. Pia ins sto esser spert, ins sto crudar si ed ins sto avair pazienza per tschertgar in’abitaziun a Cuira.